Samschtig isch es und Novämber  föifi isch grad knapp verbi,  d'Sunne isch vor churzem abe,  der erschti Näbel stellt sich i.    S'Wilerbähnli hät vor churzem  es Fueder Lüt is Dörfli bracht,  die einte sind i'd Stadt ga poschte,  die andere händ en Usflug gmacht.    S'Liecht vor Bahn verschwindt im Näbel  und d'Lüt verlaufed sich im Nu,  en stinknormale Samschtig-Abig,  chunnt schynbar uf Matzinge zue.    De Armin staht im Bad uns dusched  är isch grad jetz vor Arbet cho.  Hüt z'Mittag hät er näbedusse  d'Ischschalig vome Saustall gno.    Im Konsum lönds der Lade abe  de Bahnhof macht der Schalter dicht  und d'Strasselampe fönd a bränne  mehr läuft in diesem Kaff sonst nicht.    I's Gerbers Chuchi wird no bached  dänn morn sind's wieder nid allei  und d'Lina läärt im Lade d'Kasse  und d'Bella schickt en Schüeler hei.    Inzwüsche ischs bald halbi sächsi  die meischte Lüt sind jetz bim z'Nacht,  de Peter git no Fueter ine  und luegt was d'Fährlimoore macht.    Langsam wird's vorusse dunkel  der Näbel staht jetz wie ne Wand  grad us gsesch grad no zwei, drei Meter  bim Ochse stönd no drei binand.    Sie läsed intressiert en Fätze  wo näb der Spuntetüre liegt  obwohl verchruglet - chasch druf läse,  dass's hüt e Unterhaltig git.    Vo der Uhr hät's sächsi  gschlage  mittlerwyle isch es Nacht  de Guido sött no s'Schlagzüg lade  und d'Ursula wäscht s'Gschir vom Znacht.    Der Karl isch momentan im 'Buume'  und gnämiget no rasch en Drink  und d'Muetter gschlüsst im Lade unde  und s'Steffi muess no schnell en Stink.    Der Peter hät de Stall jetz gmischtet  är putzt de Chüedräck ab de Schue  und d'Jole isch scho uf der Pischte  sie hät de längschti Wäg deet ue.    D'Juscha hät scho  füechti Tööpe  wie immer vor eme Konzert  und s'Fränzi suecht no ihri Note  wo irgend öpper hät versteckt.    Der Armin isch bereits am föhne  tuppiert sich rasch e Prachtsfrisur  Der Peter isch jetz au en Schööne  uns d'Jole isch scho ds'Winterthur.    D'Bella ladt de Chlapf in Chare  d'Ansch macht sich und d'Chnöpf adrett  Der Franz wirft sich id Sunntigsschale  den schliesslich hämmer hüt Konzert.    Z'Matzimge wird's jetz plötzlich  läbig  zu allne Löcher chömid's us  obwohl's rächt chalt isch, nass und näblig  strebet all zum gliche Huus.    De Armin sitzt det an der Kasse  die erschte Bsuecher träffid i  ir Chuchi änä stönd d'Harasse  parat mit Bier und Saft und Wy.    Langsam wird d'Turnhalle volle  de Lärm isch gwaltig - s isch en Gruus  De Franz mues no sin Chlapf ga hole  und d'Ursle bringt de Bluemestruss.    I der Spieler-Garderobe  wird d'Umgäbig  langsam knapp  s'hätt z'wenig Platz und viel z'viel Gofe  und d'Juscha tröchnet d'Finger ab.    Langsam wird dert d'Lag verschisse  die Einte stönd scho uf de Bänk  dr Vrone händ's de Schüpp verrisse  em Walti staht ein uf de Händ.    Chrütz und Quer stönd d'Chläpf dert ume  dert unde herrscht jetz s'gröschti Puff  und s'Klärli mues no schnäll en Brune  und s'Fränzi seit sis Liedli uf.    Aendlich isch äs Achti worde  de Tschuli muess no  rasch ufs Klo  vo jetz a sött's bis früeh am Morge  Schlag uf Schlag durs Programm go.    A der Kasse git's no Trubel  dert staht im Moto-Loock en Gay  wo meint, dass die zäh Itrittsrubel  en Bschiss und glatte Abriss sei.    Der Bühnemeischter nimmt ir Halle  jetz süüferli d'Belüchtig zrugg  s'wird liesliger und immer stiller  und z'letscht macht keine me en Muggs.    Aendlich isch der Vorhang offe  und git de Blick uf'd Spieler  frei  und d'Ansch isch jetz uf'd Bühni gloffe  und d'Lüüt tüend chlatsche und sind hey.    Zerscht spieled öisi liebe Chline  en Marsch vom Hermi Buur sim Sohn  dänn chunnt de Presi hinde füre  und baut sich uf beim Mikrofon.    "Liebi Gescht vo da und dete  mier Oergeler sind richtig froh  dass soviel Lüt bi dere Chelti  der Wäg zu öis händ uf sich gno."    " Mier mached jetz es chlis Konzärtli  mit allem Cheib vo fern und nah  und dete hinde rächts im Eggli  staht öisi schöni Tombola."    De Franz seit suscht no s eint und dises  und viel Vergnüege - und händ's glatt  dänn meint är, äs seig Zyt zum spiele  me chlatscht und är hockt wieder ab.    S'Orcheschter spielt vom Würthner Ruedi  e ziemlich schwäri Fantasie  und d'Ansch die fuchtlet mit em Stäcke  de Franz dä gheit es paar Mal dri.    De Klang isch guet und d'Spieler flissig  die Musig ghört mer immer gärn  d'Matzinger played Happy Music  verstärkt vom Gabrieli-Klän.    A däm Verein vo Schranz-Athlete  hät eini bsunders lang scho Spass  ob Dirigänt, Spiel und Theater  s isch d'Gerber Ursula vor Gass.    Nach Schittenhelm nach Bui und Hueber  staht d'Pause dänn uf em Programm  im Saal wird's hell und d'Lüt händ Hunger  und d'Lööslichind sind jetze dran.    Nach der Pause dänn z'Theater  en Schwank in einem Akt isch's gsi  mit  Muetter, Chnächt und Schnöitz und Vater  und d'Ursula die füehrt Regie.    Vergiftet hät mer zwar nid probet  me häts meischt huere gmüetlich gno  wänn eine jetz derfür es Loch het  isch d'Sufflös au für öppis do.    S'Hauptprogramm isch glücklich dure  s'letscht Mal chlatsched's im Parkett  d'Tanzmusik staht au scho ume  und d'Chnöpf die müend jetz hei is Bett.    Zwänzg vor Eis isch es scho worde  der Peter tanzt - man glaubt es nicht  da gseht är wie am Igang vorne  es Grüppli Stänzzer ine schlicht.    Uf settig Brüeder wartet niemer  die sind Land uf und ab bekannt  als profimässig Randalierer  der Peter nimmt die Sach a'd Hand.    Schnäll laht är sis Züsi fahre  und pfylet 'laik' en gölte Blitz  dur d'Halle dur - zum Igang füre  wo är de letscht grad no verwütscht.    "Los Purscht, das isch e gschlossni Gsellschaft  und Itritt zahlt häsch au e kei  bevor dass  Du da inne Seich machscht  gasch lieber wieder schlöinigscht hei !"    So öppis laht sich dä nüd säge  und reagiert dänn schuurig gschwind  statt dass är jetz verschwindt im Näbel  haut är am Chäller eis an Grind.    Der Peter wird jetz richtig staubig  so isch ihm no nüd mänge cho  är haut dam Glünggi d'Fuscht id Laube  und dä schlicht ohni Zähnd dervo.    Der Rescht vo dene Fäschtkrakeeler  die chreised jetz de Peter i  dä wehrt  sich guet, doch merkt är sälber  wenn keine hilft, dänn luegt är i.    D'Matzinger sind jetz stutzig worde  es räblet schliesslich rächt im Saal  ir Chuchi lönd's de Lade abe  und d'Musig spielt: "Es war einmal ...".    Jetz chunnt langsam Schwung id s'Szene  der Franz dä chrämplet d'Aermel zrugg  der Armin hänkt sin Frack a'd Lähne  und d'Juscha suecht ir Chuchi Schutz.    Der Presi spurtet gschwind zum Peter  tuschiert ein Rowdy mit der  Hand  de säb verreist wie ne Ragete  zrugg bliebt en Fläcke a der Wand.    S'Anschi hät a dem Theater  ganz offesichtlich ihren Spass  sie chreiet: "Schliess die Cheibe - Peter"  und wird dänn plötzlich vorne nass.    Eim vo dene Schlegerchnabe  hät Anschis Votum gar nüd passt  är läärt ere es ganzes Fanta  juscht grad i'd Studäntegass.    Hei wie wird jetz s'Anschi läbig  "Läck - bisch Du en Fözzelhund  das isch gmein, gopf isch  das chläbrig  Kari - hau däm Aff es Pfund."    Dä laht sich nid zweimal bitte  packt s'nächschti Büchsli Coci-Light  und druckt dämm Gay das Bläch i'd Schmitte  scho wieder ein wo nüd meh seit.    d'Bella nimmt jetz d'Pudertrucke  zielt - und laht en los dä Schuss  zwei händ sich no chönne bucke  dänn am Tschuli voll a'd Nuss.    Der Franz dä packt sich so nes Würschtli  und git ihm Alauf mit dr Hand  es macht e Reis dur'd Luft das  Pürschtli  und hangt dänn i der Sprossewand.    Der Armin bi der Chuchi änä  isch au nid fuul wänn's chlöpft und tätscht  är risst vom nächschte Stuehl e Lähne  und stürzt sich voll dermit is Gfächt.    Aer hebt das Wärchzüüg quer i'd Gäget  in Wäg wo so nen Rocker rännt  dä volle mit em Grind dergäge  zur Nase us tropft Bluet ufs Hämd.    D'Myrta gseht jetz sonen Püffel  wo rächts bereits bedänklich hinkt  sie haut ihm no de Schirm  an Rüssel  und d'Jole flott, serviert en Gingg.    De Walti isch nid minder muetig  grifft rasch sich so en Wunderchnab  und schlaat däm Teigger d'Schnurre bluetig  dänn putzt är d'Händ am Tischtuech ab.    D'Schlagchraft vo däm Stänzzerhuffe  nimmt schliesslich rasch und gründlich ab  en Teil tuet unfreiwillig pfuse  die andere händ dervo sich gmacht.    Finger, Brülle, Zahnprothese  lieged ume im Parkett  de Huuswart chunnt jetz mit  em Bäse  und rumt de ganzi Grümpel wäg.    Fascht so schnell wie's los isch gange  cheert d'Rueh ir Halle wieder i  d'Musig spielt im Momänt: "Pigalle"  und d'Lina trinkt es Schlückli Wy.    Der Franz dä chrämpled d'Aermel füre  der Armin bringt no d'Lähne zrugg  und d'Jole suecht bir Igangstüre  en verlorne Ohre-Schmuck.    S'Anschi isch au wieder troche  der Peter wäscht sich dusse d'Händ  der Jürg hät s`Brüllegstell verbroche  der Kari suecht en Chnopf vom Hämd.    D'Musig spielt en flotte Ländler  und s' Volch isch wieder ganz derby  vorusse näbem Stägegländer  chotzt eine Bratwurscht, Brot und Wy.    De letschti Tanz tuet d'Musig bäse  dänn packt sie ihren Grümpel i  am Mäntig chasch ir Zytig läse:  " Es isch en flotte Abig gsi"